### NN 111/2024 (25.9.2024.), Odluka o sanaciji Doma za starije osobe Ličko-senjske županije

Vlada Republike Hrvatske

1877

Na temelju članka 4. stavka 3. Zakona o sanaciji javnih ustanova (»Narodne novine«, br, 136/12., 151/14., 27/16. i 73/19.), Vlada Republike Hrvatske je na sjednici održanoj 23. rujna 2024. donijela

ODLUKU

O SANACIJI DOMA ZA STARIJE OSOBE
 LIČKO-SENJSKE ŽUPANIJE

I.

Ovom Odlukom uređuje se postupak i način provođenja sanacije Doma za starije osobe Ličko-senjske županije (u daljnjem tekstu: Dom), kojem je osnivač Ličko-senjska županija.

II.

Postupak sanacije provodi se radi nemogućnosti podmirivanja nastalog gubitka i ispunjavanja novčanih obveza u zakonom utvrđenim rokovima, u cilju postizanja financijske stabilnosti i jačanja odgovornosti u upravljanju, te time povećanja kvalitete i efikasnosti u obavljanju djelatnosti Doma.

Ličko-senjska županija, kao osnivač Doma, donijela je Odluku o podnošenju zahtjeva Vladi Republike Hrvatske na provođenje sanacije Doma za starije osobe Ličko-senjske županije, klasa: 550-06/24-01/24, urbroj: 2125-01-24-6, od 13. rujna 2024., kojom je pozvala Vladu Republike Hrvatske na provođenje sanacije, te se odrekla svih osnivačkih prava tijekom provedbe sanacije i dvije godine nakon dana stupanja na snagu odluke o završetku sanacije.

Odluka iz stavka 2. ove točke sastavni je dio ove Odluke, ali se ne objavljuje u »Narodnim novinama« već na mrežnim stranicama Ministarstva rada, mirovinskoga sustava, obitelji i socijalne politike.

III.

Postupak sanacije uključuje:

1. analizu i utvrđivanje uzroka nastalog gubitka i nemogućnosti ispunjavanja novčanih obveza Doma u zakonom utvrđenim rokovima, koja između ostaloga obuhvaća analize:

– troškova koji proizlaze iz prava zaposlenika i korisnika na koje Dom nije mogao utjecati

– troškova na koje je Dom mogao utjecati

– ugovorenih cijena usluga i svih prihoda Doma

2. pregovore s vjerovnicima

3. podmirivanje obveza

4. otpis potraživanja

5. svođenje rokova ispunjavanja novčanih obveza u zakonom utvrđene rokove

6. provođenje Programa sanacije, kojim se utvrđuju mjere reorganizacije i racionalizacije poslovanja Doma kojima će se osigurati stabilnost poslovanja i onemogućiti stvaranje novih gubitaka.

IV.

Obveze Doma podmirit će se na teret sredstava državnog proračuna Republike Hrvatske u iznosu koji nije moguće podmiriti na teret sredstava koje ostvaruje Dom.

V.

Za provođenje sanacije Doma imenuje se sanacijski upravitelj i Sanacijsko vijeće sastavljeno od predstavnika Ministarstva rada, mirovinskoga sustava, obitelji i socijalne politike (predsjednik Sanacijskog vijeća), Ministarstva financija, Ličko-senjske županije i Doma.

Odluke Sanacijskog vijeća donose se jednoglasno.

VI.

Ministar rada, mirovinskoga sustava, obitelji i socijalne politike obvezan je donijeti Naputak o metodologiji izrade i provođenju Programa sanacije Doma u roku od deset dana od dana stupanja na snagu ove Odluke.

Sanacijsko vijeće Doma iz točke V. ove Odluke obvezno je donijeti Prijedlog programa sanacije Doma u roku od 30 dana od dana stupanja na snagu ove Odluke, a na temelju Naputka iz stavka 1. ove točke.

Ministarstvo rada, mirovinskoga sustava, obitelji i socijalne politike obvezno je, radi ostvarenja ciljeva sanacije, u roku od tri mjeseca od dana stupanja na snagu ove Odluke, na temelju Prijedloga programa sanacije iz stavka 2. ove točke donijeti Program sanacije Doma.

Sanacijski upravitelj, Sanacijsko vijeće i Ministarstvo rada, mirovinskoga sustava, obitelji i socijalne politike, sukladno svojim nadležnostima, provode Program sanacije iz stavka 3. ove točke u roku od 12 mjeseci od dana donošenja Programa sanacije.

VII.

Sanacijski upravitelj i Sanacijsko vijeće iz točke V. ove Odluke imaju prava, obveze i ovlaštenja propisana Zakonom o sanaciji javnih ustanova.

VIII.

Sanacijski upravitelj Doma za svoj rad je odgovoran Sanacijskom vijeću Doma, ministru rada, mirovinskoga sustava, obitelji i socijalne politike i Vladi Republike Hrvatske.

Visina plaće sanacijskog upravitelja Doma utvrđuje se na način i u visini kao i plaća ravnatelja Doma.

Sredstva potrebna za financiranje sanacijskog upravitelja Doma osigurava Dom.

Naknade članovima Sanacijskog vijeća Doma utvrđuje se u visini utvrđenoj Odlukom o visini naknade članovima povjerenstava, vijeća, savjeta, radnih skupina i drugih sličnih tijela, klasa: 120-02/11-01/04, urbroj: 5030120-11-1, od 5. svibnja 2011. i urbroj: 5030120-11-5, od 18. kolovoza 2011.

Sredstva potrebna za financiranje Sanacijskog vijeća Doma osiguravaju se u državnom proračunu Republike Hrvatske, na razdjelu Ministarstva rada, mirovinskoga sustava, obitelji i socijalne politike.

IX.

Od dana stupanja na snagu ove Odluke, te za vrijeme od dvije godine nakon dana stupanja na snagu odluke o završetku sanacije Doma, prestaju ovlasti tijela upravljanja Doma i miruju sva prava osnivača Doma.

X.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/24-04/342

Urbroj: 50301-05/16-24-4

Zagreb, 23. rujna 2024.

Predsjednik
 mr. sc. Andrej Plenković, v. r.